Regionsudvalgets udtalelse om "Kommissionens forslag til Rådets afgørelse om Fællesskabets handlingsprogram til fremme af integrationen af flygtninge"

(2000/C 57/11)

REGIONSUDVALGET har -

under henvisning til Kommissionens forslag til Rådets afgørelse om Fællesskabets handlingsprogram til fremme af integrationen af flygtninge (KOM(1998) 731 endelig udg.)(1),

under henvisning til Rådets beslutning af 6. juli 1999 om i henhold til EF-traktatens artikel 265, stk. 1, at anmode om Regionsudvalgets udtalelse herom,

under henvisning til præsidiets beslutning af 15. september 1999 om at henvise udarbejdelsen af denne udtalelse til Underudvalg 5 "Social- og Arbejdsmarkedspolitik, Sundhedsvæsen, Forbrugerbeskyttelse, Forskning, Turisme",

under henvisning til forslag til Regionsudvalgets udtalelse (CdR 347/99), vedtaget af Underudvalg 5 den 6. september 1999 med Rüdiger von Plüskow (D, PSE) som ordfører -

på den 31. plenarforsamling den 17.-18. november 1999 (mødet den 18. november) enstemmigt vedtaget følgende udtalelse.

1. Indledning

1.1. Den Europæiske Unions almindelige budget for 1998 indeholder tre indbyrdes forbundne budgetposter beregnet til foranstaltninger for flygtninge, fordrevne personer og asylansøgere. Kommissionen har hidtil gennemført sådanne foranstaltninger i form af pilotprojekter. Dertil bevilgede Europa-Parlamentet 10 mio. euro både på 1997- og på 1998-budgettet. Eksterne eksperter har foretaget en grundig evaluering af pilotprojekterne; ifølge Kommissionen er de første resultater, der foreligger, positive.

1.2. På Europa-Parlamentets opfordring forelægger Kommissionen nu forslag om et omfattende initiativ, der bygger på de allerede eksisterende foranstaltninger. Initiativet omfatter bl.a. det foreliggende forslag til et fællesskabshandlingsprogram til fremme af integrationen af flygtninge i EU, som er baseret på EF-traktatens artikel 235.

Handlingsprogrammet løber fra 1. juli 1999 til 31. december 2000. Der er afsat henholdsvis 5 mio. euro (regnskabsåret 1999) og 9 mio. euro (regnskabsåret 2000). At der afsættes færre midler end tidligere skyldes, at programmet nu fokuserer på innovative aktioner med tydelig europæisk merværdi og dermed ikke på forslag med udelukkende lokal og national virkning. Dog skal programmet supplere aktioner på lokalt, regionalt, nationalt og EU-niveau.

Der er planlagt følgende foranstaltninger:

- Udarbejdelse og gennemførelse af store flerdimensionale, innovative projekter med klar EF-tillægsværdi.

- Udarbejdelse og gennemførelse af projekter på EF-plan.

- Oprettelse og udvikling af tværnationale netværk.

- Udveksling af erfaringer, bedømmelse, overvågning og evaluering af projekter og praksis, der fører til identifikation af nye metoder til integration af flygtninge.

- Indsamling, udarbejdelse og udbredelse af sammenlignelige data og rapporter.

- Information om programmet og udbredelse af dets resultater.

Kommissionen bistås af et rådgivende udvalg bestående af repræsentanter for medlemsstaterne og med Kommissionens repræsentant som formand.

Ministerrådet træffer beslutning om programmet i januar 2000.

Kommissionen har til hensigt senere at udarbejde et forslag til Rådets beslutning angående perioden fra 2001. I denne beslutning skal der fastlægges en omfattende strategi for problematikken vedrørende asylansøgere, fordrevne personer og flygtninge, under hensyntagen til alle konsekvenser af Amsterdam-traktaten.

2. Generelle bemærkninger

2.1. Integration af flygtninge er en vigtig opgave for medlemsstaterne, som bl.a. følger af deres forpligtelser i henhold til Genève-konventionen om flygtninge fra 1951. Det må hilses velkommen, at EU bakker medlemsstaternes kontinuerlige anstrengelser op med støtte og bistand til nye integrationsstrategier.

2.2. EF-støtte til sådanne integrationsforanstaltninger er særdeles nyttig i betragtning af det stigende antal flygtninge, der findes i medlemsstaterne.

3. Særlige bemærkninger

3.1. Integration af flygtninge kræver særlige foranstaltninger, som tager hensyn til flygtningenes individuelle situation, f.eks. deres uddannelse og sprogkundskaber. For Regionsudvalget er det vigtigt, at Kommissionen vil sikre nært samarbejde med de lokale forvaltninger, som spiller en central rolle i forbindelse med flygtninges integration. På den måde kan der udvikles sociale, kulturelle, økonomiske og politiske instrumenter tæt på den indfødte befolkning. Og på den måde kan diskriminering og årsagerne til diskriminering på arbejdspladsen, i skolerne og i kommunerne bekæmpes effektivt.

3.2. Regionsudvalget minder om, at den vigtigste opgave i forbindelse med integration af flygtninge er indslusning på arbejdsmarkedet. De fleste lokale og regionale forvaltninger er på den ene side arbejdsgivere og på den anden side jobskabere via fremme af tjenesteydelser til borgerne, og de kan derfor spille en vigtig rolle i den samfundsmæssige integration ved at give flygtninge arbejde. De kan også sætte skub i iværksættelsen af instrumenter med sigte på at fremme indslusningen på arbejdsmarkedet. Der bør endvidere iværksættes foranstaltninger til videreuddannelse af flygtninge, så de kan få adgang til mere kvalificeret arbejde.

3.3. Regionsudvalget hilser det velkommen, at handlingsprogrammet respekterer medlemsstaternes ansvar og de kulturelle forskelle inden for Fællesskabet, idet støtten begrænses til projekter med klar europæisk merværdi, hvorimod der ikke ydes støtte til projekter, der udelukkende har national eller lokal betydning.

4. Konklusioner

4.1. Regionsudvalget forventer, at handlingsprogrammet fører til yderligere fremskridt med hensyn til integration af flygtninge, og støtter det derfor i princippet.

4.2. Men da programmet kun repræsenterer en meget kortsigtet overgangsforanstaltning, er det afgørende, at erfaringer med vellykkede projekter udveksles og udbredes. Derfor foreslås det, at Kommissionen i samarbejde med Regionsudvalget udarbejder en "håndbog over god praksis" til brug for lokale og regionale aktioner til integration af flygtninge.

I den forbindelse bør det undersøges, hvilke konsekvenser de forskellige social- og sundhedsordninger har for fremme af integrationen.

Med henblik på at formulere en omfattende politik vedrørende asylansøgere, flygtninge og fordrevne personer bør man i de instrumenter, Ministerrådet vedtager for perioden fra 2001, tage hensyn til de erfaringer og den viden, der indvindes på denne måde. Dertil hører også rettidig evaluering af alle inden da gennemførte foranstaltninger.

4.3. Regionsudvalget forventer, at de lokale og regionale forvaltninger inddrages i gennemførelsen af handlingsprogrammet, der skal foregå i nært samarbejde med medlemsstaterne og med organisationer og institutioner, der beskæftiger sig med flygtningeintegration. De lokale og regionale myndigheder spiller en betydelig rolle i integrationen af flygtninge gennem deres aktioner på det sociale område. De erfaringer, der derved høstes, kan være en vigtig inspirationskilde til projekter, der kan overføres til andre områder i EU.

4.4. Derudover anmoder Regionsudvalget om følgende ændringer og tilføjelser til handlingsprogrammet:

a) Art. 2

I artikel 2 bør ikke blot enkeltpersoner, men også hele familier nævnes som målgruppe. I flygtningenes særlige situation er det væsentligt lettere at overvinde vanskelighederne, hvis familiefællesskabet opretholdes.

b) Art. 4

De foreslåede aktioner synes først og fremmest at bestå af omfattende, tværgående foranstaltninger. Det er i princippet en udmærket fremgangsmåde, men det bør ikke udelukke, at der også træffes mindre, regionalt begrænsede foranstaltninger, hvor sådanne hurtigere og mere effektivt kan løse problemerne.

Forslag vedrørende a) og b):

I artikel 2 og artikel 4 foretages de heraf følgende tilføjelser.

c) Art. 7

På indeværende tidspunkt forekommer det overflødigt at oprette et rådgivende udvalg. Da der er tale om en kortsigtet overgangsforanstaltning, bør programmet udformes så enkelt som muligt. Det udelukker ikke, at der oprettes et rådgivende udvalg i det endelige program fra 2001.

Forslag vedrørende c):

Artikel 7 og artikel 8 udgår.

Bruxelles, den 18. november 1999.

Manfred DAMMEYER

Formand for

Regionsudvalget

(1) EFT C 36 af 10.2.1999, s. 20.